Motor: Hybrid i Vesten og SUV i Østen
Hybrid i Vesten og SUV i Østen
Kineserne foretrekker bensinslukende luksusbiler. Samtidig er salget av hybridbiler i USA i ekstrem vekst.
- SUV- og luksusbiler utgjør det raskest voksende markedet i Kina akkurat nå, sier Joseph Y.H. Liu, visepresident for markedsføring og salg i General Motors China, til nettstedet msnbc.
Derfor blir også Cadillac Escalade presentert som den største stjernen under årets bil-show i Beijing.
Forventer økning i SUV-salget
Bilsalget i Kina eksploderer, og ekspertene spår en økning på 15-20 prosent dette året. Det er størst etterspørsel etter store biler. Salget av SUV- og luksusbiler er forventet å øke med 40-45 prosent.
Dette er en trend som ønskes velkommen av bilprodusentene, som sliter med synkende interesse for disse biltypene i Europa og USA.
Hybridbilsalget 38 prosent opp
Totalt sett sank salget av biler med 3 prosent i USA i fjor. Samtidig økte salget av hybridbiler med 38 prosent. Dette ifølge nye tall fra markeds- og forskningsselskapet Monday by R.L. Polk & Co.
Analysedirektør i Polk, Lonnie Miller, tror ikke høyere bensinpriser er hovedgrunnen til at salget av hybridbiler øker i USA. Han tror det har mer å si for kjøperne at de nå har fått langt flere hybridmodeller å velge mellom. Som for eksempel Nissan Altima, Saturn Aura og Lexus LS600h. Toyota Prius var storselgeren i dette segmentet alene i flere år.